CELEX: 32014D0424
Language: el
Date: 2014-07-01 00:00:00
Title: 2014/424/ΕΕ: Εκτελεστική απόφαση της Επιτροπής, της 1ης Ιουλίου 2014 , για την έγκριση της διάθεσης στην αγορά πρωτεΐνης ελαιοκράμβης ως νέου συστατικού τροφίμων σύμφωνα με τον κανονισμό (ΕΚ) αριθ. 258/97 του Ευρωπαϊκού Κοινοβουλίου και του Συμβουλίου [κοινοποιηθείσα υπό τον αριθμό C(2014) 4256]

3.7.2014   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 196/27
            
         ΕΚΤΕΛΕΣΤΙΚΉ ΑΠΌΦΑΣΗ ΤΗΣ ΕΠΙΤΡΟΠΉΣ
   της 1ης Ιουλίου 2014
   για την έγκριση της διάθεσης στην αγορά πρωτεΐνης ελαιοκράμβης ως νέου συστατικού τροφίμων σύμφωνα με τον κανονισμό (ΕΚ) αριθ. 258/97 του Ευρωπαϊκού Κοινοβουλίου και του Συμβουλίου
   
      
         [κοινοποιηθείσα υπό τον αριθμό C(2014) 4256]
      
   
   (Το κείμενο στη γερμανική γλώσσα είναι το μόνο αυθεντικό)
   
      (2014/424/ΕΕ)
   
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΚ) αριθ. 258/97 του Ευρωπαϊκού Κοινοβουλίου και του Συμβουλίου, της 27ης Ιανουαρίου 1997, σχετικά με τα νέα τρόφιμα και τα νέα συστατικά τροφίμων (1), και ιδίως το άρθρο 7,
   Εκτιμώντας τα ακόλουθα:
   
               (1)
            
            
               Στις 25 Ιουνίου 2012 η εταιρεία Helm AG υπέβαλε στις αρμόδιες αρχές της Ιρλανδίας αίτηση για τη διάθεση στην αγορά πρωτεΐνης ελαιοκράμβης ως νέου συστατικού τροφίμων. Η πρωτεΐνη ελαιοκράμβης προορίζεται να χρησιμοποιηθεί ως πηγή φυτικής πρωτεΐνης σε τρόφιμα εκτός από τα παρασκευάσματα για βρέφη και τα παρασκευάσματα δεύτερης βρεφικής ηλικίας. Στις 18 Φεβρουαρίου 2014 η Επιτροπή ενημερώθηκε ότι η εταιρεία Siebte PMI Verwaltungs GmbH απέκτησε τα δικαιώματα στην εκκρεμούσα αίτηση.
            
         
               (2)
            
            
               Στις 17 Σεπτεμβρίου 2012 ο αρμόδιος οργανισμός αξιολόγησης τροφίμων στην Ιρλανδία εξέδωσε την αρχική έκθεση αξιολόγησης. Στην εν λόγω έκθεσή του κατέληξε στο συμπέρασμα ότι η πρωτεΐνη ελαιοκράμβης πληροί τα κριτήρια για τα νέα τρόφιμα όπως ορίζονται στο άρθρο 3 παράγραφος 1 του κανονισμού (ΕΚ) αριθ. 258/97.
            
         
               (3)
            
            
               Στις 4 Οκτωβρίου 2012 η Επιτροπή διαβίβασε την αρχική έκθεση αξιολόγησης στα λοιπά κράτη μέλη.
            
         
               (4)
            
            
               Διατυπώθηκαν αιτιολογημένες αντιρρήσεις εντός της προθεσμίας των 60 ημερών όπως ορίζεται στο άρθρο 6 παράγραφος 4 πρώτο εδάφιο του κανονισμού (ΕΚ) αριθ. 258/97.
            
         
               (5)
            
            
               Στις 14 Φεβρουαρίου 2013 η Επιτροπή απευθύνθηκε στην Ευρωπαϊκή Αρχή για την Ασφάλεια των Τροφίμων (EFSA) ζητώντας να διενεργήσει πρόσθετη αξιολόγηση για την πρωτεΐνη ελαιοκράμβης ως συστατικό τροφίμων, σύμφωνα με τον κανονισμό (ΕΚ) αριθ. 258/97.
            
         
               (6)
            
            
               Στις 10 Οκτωβρίου 2013 στην «Επιστημονική γνώμη σχετικά με την ασφάλεια της “απομονωμένης πρωτεΐνης ελαιοκράμβης” ως νέου συστατικού τροφίμων» (2), η EFSA κατέληξε στο συμπέρασμα ότι η πρωτεΐνη ελαιοκράμβης είναι ασφαλής ως πρωτεΐνη που προστίθεται στα τρόφιμα. Ωστόσο, σημείωσε ότι ο κίνδυνος ευαισθητοποίησης σε σπόρους ελαιοκράμβης δεν μπορεί να αποκλειστεί και ότι είναι πιθανό οι σπόροι ελαιοκράμβης να προκαλέσουν αλλεργικές αντιδράσεις σε άτομα αλλεργικά στο σινάπι.
            
         
               (7)
            
            
               Επομένως, η γνωμοδότηση παρέχει επαρκείς λόγους για να διαπιστωθεί ότι η πρωτεΐνη ελαιοκράμβης ως νέο συστατικό τροφίμων πληροί τα κριτήρια που καθορίζονται στο άρθρο 3 παράγραφος 1 του κανονισμού (ΕΚ) αριθ. 258/97, υπό τον όρο ότι η επισήμανση των τροφίμων που περιέχουν πρωτεΐνη ελαιοκράμβης ως συστατικό είναι τέτοια ώστε τα άτομα που είναι αλλεργικά στο σινάπι να αποφεύγουν να καταναλώνουν τα εν λόγω τρόφιμα.
            
         
               (8)
            
            
               Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Η πρωτεΐνη ελαιοκράμβης όπως ορίζεται στο παράρτημα μπορεί να διατεθεί στην αγορά της Ένωσης ως νέο συστατικό τροφίμων.
   Άρθρο 2
   Η πρωτεΐνη ελαιοκράμβης που εγκρίνεται με την παρούσα απόφαση αναγράφεται στην επισήμανση των τροφίμων που την περιέχουν με την ονομασία «πρωτεΐνη ελαιοκράμβης».
   Άρθρο 3
   Η επισήμανση κάθε τροφίμου που περιέχει πρωτεΐνη ελαιοκράμβης φέρει ευδιάκριτη και ευανάγνωστη δήλωση ότι το προϊόν που περιέχει «πρωτεΐνη ελαιοκράμβης» ως συστατικό τροφίμου μπορεί να προκαλέσει αλλεργική αντίδραση στους καταναλωτές που είναι αλλεργικοί στο σινάπι και τα προϊόντα με βάση το σινάπι. Ανάλογα με την περίπτωση, η εν λόγω δήλωση βρίσκεται πολύ κοντά στον κατάλογο των συστατικών.
   Άρθρο 4
   Η παρούσα απόφαση απευθύνεται στην εταιρεία Siebte PMI Verwaltungs GmbH, Neuer Jungfernstieg 5, 20354 Αμβούργο, Γερμανία.
   
      Βρυξέλλες, 1η Ιουλίου 2014.
      
         
            Για την Επιτροπή
         
         Tonio BORG
         
            Μέλος της Επιτροπής
         
      
   
   
      (1)  ΕΕ L 43 της 14.2.1997, σ. 1.
   
      (2)  EFSA Journal 2013· 11(10):3420.
   
      ΠΑΡΑΡΤΗΜΑ
      ΠΡΟΔΙΑΓΡΑΦΕΣ ΤΗΣ ΠΡΩΤΕΪΝΗΣ ΕΛΑΙΟΚΡΑΜΒΗΣ
      
         
            Ορισμός
         : Η πρωτεΐνη ελαιοκράμβης είναι ένα πλούσιο σε πρωτεΐνη υδατικό εκχύλισμα από συμπιεσμένη πίτα ελαιοκράμβης που προέρχεται από μη γενετικώς τροποποιημένα Brassica napus L. και Brassica rapa L.
      
         
            Περιγραφή
         : Λευκή έως υπόλευκη αποξηραμένη με ψεκασμό σκόνη.
      
         
            Καθαρότητα
         : 
      
                  Σύνολο αλάτων φυτικού οξέος
               
               
                  1,5 % κατ' ανώτατο όριο
               
            
                  Μόλυβδος
               
               
                  0,5 mg/kg κατ' ανώτατο όριο
               
            
         
            Μικροβιολογικά κριτήρια
         : 
      
                  Ζυμομύκητες και ευρωτομύκητες
               
               
                  100 cfu/g κατ' ανώτατο όριο
               
            
                  Αερόβια βακτήρια
               
               
                  10 000 cfu/g κατ' ανώτατο όριο
               
            
                  Σύνολο κολοβακτηριδίων
               
               
                  10 cfu/g κατ' ανώτατο όριο
               
            
                  
                     Escherichia coli
                  
               
               
                  Απουσία σε 10 g
               
            
                  
                     Salmonella spp.
               
               
                  Απουσία σε 25 g